
ОТ   ДИМИТЪР НИКОЛОВ
КМЕТ НА ОБЩИНА БУРГАС
ОТНОСНО: Даване на съгласие за участие на Община Бургас с проектно предложение за отпускане на безвъзмездна финансова помощ от Предприятие за управление на дейностите по опазване на околната среда за проект „Инвестиционни проекти за подобряване и развитие на ВиК инфраструктурата на гр.Българово, Община Бургас”.
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
Предприятие за управление на дейностите по опазване на околната среда  предоставя безвъзмездна финансова помощ на общини за финансиране на приоритетни мерки, включващи изграждане и доизграждане на канализационни мрежи и съоръжения в населените места. Инвестиционното намерение на Община Бургас за изпълнението на проект „Инвестиционни проекти за подобряване и развитие на ВиК инфраструктурата на гр.Българово, Община Бургас” отговаря на приоритетите на ПУДООС и включва следните инвестиционни мерки: рехабилитация на водопроводната мрежа и изграждане на разделна канализационна мрежа на територията на гр. Българово, общ. Бургас. Община Бургас е стартирала изпълнението на проекта, като още през 2011 г. със собствени средства e изпълнила един етап от цялостния проект за битова канализационна мрежа, наречен условно Първи етап от изграждане на канализация на града, който включва:  1577 м от главен колектор І, част от Главен колектор ІІ 590 м, довеждащия колектор до ПСОВ и 824 м водопровод Ф90 PEHD за захранване на ПСОВ-Българово. 

В гр. Българово няма модерно изградена канализационна система. Домакинствата в града използват изгребни ями, които често преливат и създават заплаха за екологичната обстановка и човешкото здраве. Разработката за канализационна мрежа в гр. Българово предвижда изграждане на разделна канализация, за гравитачно отвеждане на генерираните отпадъчни води от зоната към локална ПСОВ. Изграждането на ПСОВ-Българово се налага поради невъзможността/ нецелесъобразността за отвеждане на отпадъчните води от квартала във вече функциониращи ПСОВ. Община Бургас е предприела нужните мерки за закупуване на поземления имот и в следствие от изпълнените административно-процесуални дейности е закупен имот №043016 целия с площ 1,292 дка, в местността „До село“, землище гр. Българово. В резултат на сделката по покупко-продажба Община Бургас придобива собственост върху следния имот: УПИ І-16, м. „До село“, гр. Българово, целият с площ 1 292 кв.м, отреден за инфраструктура, съгласно Акт за частна общинска собственост №7042. Със средства на Община Бургас е изготвен проект за ПСОВ-Българово в идейна фаза.


Община Бургас разполага с изготвени работни проекти за изграждане на І и ІІ етап от канализационната мрежа в гр. Българово. За изпълнението на ІІ етап от канализационната мрежа на гр. Българово, с цел  цялостно обхващане на генерираните битови води от урбанизираната територия към бъдеща ПСОВ, общинската администрация е възложила изготвянето на проекти в работна фаза за изграждане на битова канализационна мрежа и идеен проект а изграждане на дъждовната мрежа, в оценените като рискови зони от територията на населеното място. Община Бургас има готовност да възложи Работен проект за цялостна мрежа на дъждовна канализация на територията на населеното място, която да бъде изпълнена паралелно с основните трасета на битовата канализация, в случай, че ПУДООС одобри принципно допустимостта на разходите за изграждане на тази част от мрежата.

 При планиране на дейностите в обхвата на инвестиционното намерение Община Бургас възприе комплексния подход за справяне с проблемите на ВиК сектора и разработи идейно решение за съпътстваща реконструкция на приоритетни участъци от водопроводната мрежа, за които по данни на ВиК ЕАД-Бургас има голям процент на авариите, в следствие изтеклия експлоатационен срок на положените тръби. По този начин ще бъдат спестени средства, време и неудобството на гражданите при извършване на планираните строително-ремонтни дейности. 
Чрез средствата, които Община Бургас може да получи от ПУДООС за обект „Инвестиционни проекти за подобряване и развитие на ВиК инфраструктурата на гр.Българово, Община Бургас” се създава възможност за подобряване стандарта на живот за жителите на гр. Българово, посредством доизграждането на модерна система за събиране и отвеждане на отпадъчните води от жилищния район, ограничаване загубите на ценен природен ресурс какъвто е питейната вода и подобряване на екологичната обстановка в жилищната територия.
Тъй като с гореспоменатият обект се решават сериозни екологични и инфраструктурни проблеми на Общината  и социално-битови проблеми на населението на гр. Българово, предлагам Общински съвет да вземе следното
РЕШЕНИЕ:
1. Общински съвет- Бургас потвърждава, че обект „Инвестиционни проекти за подобряване и развитие на ВиК инфраструктурата на гр.Българово, Община Бургас”  е приоритетен за Община Бургас и неговата реализация би имала изключително висока социална значимост за жителите на общ. Бургас

2. Общински съвет- Бургас дава съгласието си Община Бургас да кандидатства и сключи договор за финансиране от ПУДООС за проект: „Инвестиционни проекти за подобряване и развитие на ВиК инфраструктурата на гр.Българово, Община Бургас”.

